5 महीने में यूक्रेन के 2 शहर जीते, ट्रेनिंग कैंप पर हमले के बाद रिश्ते बिगड़े
Russian PMC Wagner (Wagner Group) Forces Vs Russia War Situation Explained हालांकि जंग में प्राइवेट आर्मी का पहले भी इस्तेमाल हुआ है, लेकिन वैगनर जिस तरह से रूस की सेना से कंधे से कंधा मिलाकर दुश्मन का सफाया कर रहा, ये दुनिया के लिए बिल्कुल नया है।
24 जून को रूस ने अपनी ही प्राइवेट मिलिट्री वैगनर पर तख्तापलट की कोशिश करने के आरोप लगाए। इसके बाद मॉस्को को हाई अलर्ट पर रखा गया और वहां तक पहुंचने वाले M-4 मोटर वे को ब्लॉक कर दिया गया। रूस की सिक्योरिटी सर्विस FSB ने बताया है कि प्राइवेट आर्मी के माालिक येवगेनी प्रिगोजिन पर रूस के खिलाफ विद्रोह का मामला दर्ज कर लिया गया है।
ये वही प्रिगोजिन हैं जिन्हें पुतिन का रसोइया कहा जाता रहा है और जिन्होंने जंग में यूक्रेन के कई इलाकों को जीतने में रूसी सेना की मदद की थी। हालांकि काफी समय से येवगेनी और रूसी सेना के बीच मनमुटाव की जानकारियां मिल रही थीं। इसके बाद शनिवार को सामने आई तस्वीरों में रोस्तोव शहर में बख्तरबंद गाड़ियां दिखाई दे रही हैं, जहां वैगनर ने अपने कब्जे का दावा किया है।
रूस में ये हालात कैसे बने, रूस को प्राइवेट आर्मी के इस्तेमाल से क्या फायदा हुआ, पहले कब-कब प्राइवेट आर्मी का इस्तेमाल हुआ है, सारी डिटेल सिलसिलेवार तरीके से समझते हैं...
13 जनवरी 2023 को लगातार जंग में पीछे धकेले जा रहे रूस ने दावा किया था कि उसने यूक्रेन के सोलेडार इलाके पर कब्जा कर लिया है। ये कब्जा रूस की सेना नहीं बल्कि प्राइवेट मिलिट्री के लड़ाकों ने किया था। यही वो पल था जब यूक्रेन जंग में रूसी सेना को पीछे कर वैगनर ने लीड करना शुरू किया।
येवगेनी और रूस के विवाद की टाइमलाइन
जनवरी 2023- प्रिगोजिन ने सोलेडार को जीतने का पूरा क्रेडिट लिया था। उन्होंने रूस की डिफेंस मिनिस्ट्री पर आरोप लगाया था कि वो सोलेडार की जीत को उनसे छीनने की कोशिश कर रहे हैं।
फरवरी 2023- प्रिगोजिन ने रूस के डिफेंस मिनिस्टर सर्गेई शोइगू पर आरोप लगाए कि वो उनके लड़ाकों के लिए हथियार नहीं भेज रहे हैं, इसके जरिए वो वैगनर को खत्म करने की कोशिश कर रहे हैं।
5 मई 2023- येवगेनी प्रिगोजिन ने रूस को धमकी दी थी कि अगर उन्हें और हथियार नहीं मिले तो वो बाखमुत से अपने लड़ाकों को बाहर निकाल लेंगे। एक वीडियो पोस्ट कर उन्होंने कहा था- हथियार नहीं होने की वजह से मेरे हजारों लड़ाके मारे जा रहे हैं। ये जानकारी देते हुए वो शवों के बीच खड़े थे।
24 मई 2023- येवगेनी प्रिगोजिन ने रूस के डिफेंस मिनिस्टर सर्गेई शोइगू के बारे में कहा था कि उनमें जंग जीतने की क्षमता नहीं है।
5 जून 2023- प्रिगोजिन ने दावा किया था कि बाखमुत जीतने के बाद वहां से निकल रहे उनके लड़ाकों को मारने के लिए रूस की डिफेंस मिनिस्ट्री ने साजिश रची है। रास्ते में माइन्स बिछाई गई हैं।
11 जून 2023- रूस के रक्षा मंत्रालय ने एक आदेश जारी किया, जिसके तहत जंग लड़ रहे सभी प्राइवेट लड़ाकों की टुकड़ियों को रूसी सेना में शामिल होने के आदेश दिए गए थे। वैगनर के मालिक प्रिगोजिन ने कहा था- हम रक्षा मंत्रालय के साथ ऐसा कोई समझौता नहीं करेंगे।
23 जून 2023- प्रिगोजिन ने रूसी सेना पर वैगनर के लड़ाकों के ट्रेनिंग कैंप पर अटैक करने के आरोप लगाए। उन्होंने कहा कि इस हमले का बदला लिया जाएगा। इसके ठीक अगले दिन यानी 24 जून को खबर आई कि वैगनर ने रूसी सीमा में दाखिल होकर रोस्तोव के मिलिट्री हेडक्वार्टर पर कब्जा कर लिया।
यूक्रेन जंग में प्राइवेट आर्मी के 50 हजार लड़ाकों ने संभाला था मोर्चा
ब्रिटेन की डिफेंस मिनिस्ट्री के मुताबिक रूस की प्राइवेट मिलिट्री वैगनर ग्रुप के करीब 50 हजार लड़ाके यूक्रेन जंग में लड़ रहे थे। वहीं, व्हाइट हाउस की एक रिपोर्ट में दावा किया गया है कि अब तक जंग में वैगनर ग्रुप के 30 हजार लड़ाकों की जान गई है। इन आंकड़ों से समझा जा सकता है यूक्रेन जंग में रूस की तरफ से प्राइवेट आर्मी वैगनर ने किस हद तक रूस के लिए मोर्चा संभाला हुआ था।
हार रही रूसी सेना के लिए 5 महीने में जीते 2 शहर
अब जानते हैं कि आखिर ये प्राइवेट आर्मी होती क्या है?
इस सब्जेक्ट पर रिसर्च करने वाली JNU की अनुराधा ओइनम के मुताबिक, प्राइवेट आर्मी किसी सरकारी सिस्टम का हिस्सा नहीं होती है। दूसरी निजी कंपनियों की तरह इनका मकसद सुरक्षा देकर या जंग लड़कर लाभ कमाना होता है।
478 ईस्वी में रोमन सम्राज्य के दौरान बुचलरी नाम की प्राइवेट आर्मी हुआ करती थी। इन पर उस समय के जमींदार का कब्जा हुआ करता था।
प्राइवेट आर्मी को किराए की आर्मी भी कहते हैं। इस वक्त कई देशों की सरकार अलग-अलग उद्धेश्यों के लिए किराए की सेना का इस्तेमाल कर रही हैं।
दरअसल, प्राइवेट आर्मी तीन तरह की होती है….
1. मिलिट्री प्रोवाइडर कंपनियां: जंग या किसी दूसरे मिशन को अंजाम देने में सरकार की सेना को मदद करती हैं। ये कंपनियां अपने लड़ाकों को जंग में भी भेजती हैं।
2. मिलिट्री कंसल्टिंग कंपनियां: किसी देश की सेना को ट्रेनिंग और सुझाव देती हैं।
3. मिलिट्री सपोर्ट कंपनियां: शांति स्थापित करने, राहत बचाव कार्यों या किसी और तरह से सेना को मदद करने के लिए सरकारें इस तरह की कंपनी को हायर करती हैं।
शीत युद्ध के बाद बढ़ा प्राइवेट आर्मी का चलन
विदेश मामलों के जानकार जॉन पी. रुएल के मुताबिक प्राइवेट मिलिट्री का इस्तेमाल कोल्ड वॉर यानी शीत युद्ध के बाद तेजी से बढ़ा। अमेरिका ने आतंकवाद के खिलाफ अपनी कथित लड़ाई में प्राइवेट आर्मी की शुरूआत की। लॉस एंजिल्स टाइम्स के मुताबिक 2007 में ईराक युद्ध के दौरान अमेरिका ने वहां अपने 1 लाख 60 हजार सैनिक तैनात किए थे।
जबकि अमेरिका के ही प्राइवेट आर्मी कॉन्ट्रैक्टर्स ने 1 लाख 80 हजार से ज्यादा लोगों को अमेरिकी सरकार के समर्थन में लड़ने के लिए वहां भेजा था। ऐसा ही हाल अफगानिस्तान में भी देखने को मिला। वहां अमेरिका के सरकारी सैनिकों से ज्यादा प्राइवेट कॉन्ट्रैक्टर्स की तरफ से हायर किए गए लड़ाकों की जान गई थी।
अमेरिका की प्राइवेट मिलिट्री ब्लैक वाटर भी बदनाम है
रूस-यूक्रेन जंग से पहले जब भी लोग प्राइवेट आर्मी के बारे में सुनते थे तो उनके दिमाग में वैगनर ग्रुप नहीं बल्कि अमेरिका के ‘ब्लैक वाटर’ का नाम आता था। ब्लैक वाटर कंपनी ने इस्लामिक स्टेट से लड़ने के लिए साल 2007 में अपने लड़ाकों को जंग के मैदान में उतारा था।
इसके कुछ समय बाद ये प्राइवेट आर्मी कई तरह के विवादों में फंस गई। 16 सितंबर 2007 को ब्लैक वाटर के 19 प्राइवेट सिक्योरिटी ऑफिशियल्स ने बेवजह लोगों की भीड़ पर मशीनगन से अंधाधुंध गोलियां चलानी शुरू कर दी। इस गोलीबारी में बच्चों और महिलाओं समेत 17 लोगों की मौत हो गई थी।
इसके अलावा इराक की अबु गरीब जेल में अमेरिका की एक प्राइवेट सिक्योरिटी एजेंसी CACI इंटरनेशनल पर विरोधियों को बेहद क्रूर यातनाएं देने के आरोप लगे। इस प्राइवेट आर्मी से जुड़े अधिकारियों ने इस जेल में कैदियों को फिजिकल, सेक्शुअल और मेंटली टॉर्चर किया था। हालांकि जांच के बाद इस स्कैंडल में 11 अफसर दोषी पाए गए थे।
प्राइवेट आर्मी कैसे मुनाफा कमाती हैं ?
प्राइवेट आर्मी के मुनाफा कमाने के तरीकों को दो हिस्से में बांटा जा सकता है।
1) जब जंग नहीं हो, उस वक्त ये कंपनियां कैसे कमाती हैं: जिस समय जंग नहीं चल रही होती है, उस समय ये प्राइवेट आर्मी दुनिया भर में बड़ी कंपनियों को सुरक्षा देती हैं। इस काम के लिए ये कंपनियां पैसा लेती हैं। पिछले साल जंग शुरू होने से पहले यूक्रेन के ओलिगार्क इगोर कोलोमोइसकी ने भी प्राइवेट आर्मी को हायर किया था। हालांकि, उसका मकसद किसी भी तरह से देश की हिफाजत करना नहीं बल्कि अपनी ऑफिस की सिक्योरिटी को पुख्ता करना था।
2) जब जंग जारी हो, उस वक्त ये कंपनियां कैसे कमाती हैं: जंग के दौरान सभी प्राइवेट सेनाओं का मुनाफा कमाने का तरीका अलग-अलग है। प्राइवेट आर्मी कंपनियां जिन्हें ज्यादातर मर्सिनरी ग्रुप कहा जाता है, ये अपने लड़ाकों को जंग में भेजने के बदले सरकार से खूब पैसे वसूलती हैं।
इसके अलावा ये कंपनियां कई दूसरी तरह से भी मुनाफा कमाती हैं। जैसे- रूस की प्राइवेट आर्मी वैगनर ने सोलेडार पर कब्जा किया तो उस पर आरोप लगे कि वो वहां की नमक की खदानों पर कब्जा करना चाहता है। युद्ध से पहले यूक्रेन का 90% नमक यहीं से आता था।
वैगनर ग्रुप जहां भी रूस के लिए लड़ाई करता है, वहां अपने लिए कुछ फायदा भी ढूंढता है। सोलेडार में सिर्फ नमक ही नहीं, कई दूसरे खनिज जैस एलबास्टर, सिरामिक के लिए कीमती चिकनी मिट्टी और कोयला भी है। इन पर वैगनर ग्रुप के हेड येवगेनी प्रिगोजिन की नजर है।
इससे पहले सीरिया में प्राइवेट आर्मी जिन इलाकों को अपने कब्जे में ले रही थी। उन पर बशर अल असद की सरकार उन्हें तेल निकालने और खदानों पर अधिकार ईनाम के तौर पर दे देती थी। रूस की प्राइवेट मिलिट्री वैगनर ने भी इस तरह के दुनियाभर में कई एक कॉन्ट्रैक्ट लिए हैं। इससे उसने काफी मुनाफा भी कमाया है।